Vplyvy na podnikateľské prostredie

Vplyvy na podnikateľské prostredie	

3.1. Ktoré podnikateľské subjekty budú predkladaným návrhom ovplyvnené a aký je ich počet?
	Posudzovanie vplyvu bezpečnosti pozemnej komunikácie,  bezpečnostný audit a inšpekciu je v zmysle novely zákona oprávnená vykonávať odborne spôsobilá osoba, ktorá spĺňa zákonom stanovené podmienky a to: je  autorizovaným  stavebným inžinierom alebo súdnym znalcom v odbore cestná doprava, preukázala najmenej desaťročnú prax v oblasti projektovania dopravných stavieb a zúčastnila sa na odbornej príprave a zložila skúšku, ktorou preukazuje svoju odbornú spôsobilosť.
Počet autorizovaných stavebných inžinierov a súdnych znalcov, ktorí sa stanú bezpečnostnými audítormi predpokladáme cca 20 – 30.

Bezpečnostný audit budú povinne zabezpečovať správcovia pozemných komunikácií, ktoré sú v sieti TEN-T (t.j. Národná diaľničná spoločnosť, a.s. a Slovenská správa ciest), to znamená v rámci investičnej stavby to bude znamenať v každom stupni prípravy a výstavby (územné, stavebné a kolaudačné konanie) obstarať posúdenie vplyvu a bezpečnostný audit a každé tri roky v rámci prevádzky pozemných komunikácií  inšpekciu kritických nehodových lokalít. 

3.2. Aký je predpokladaný charakter a rozsah nákladov a prínosov?
	Ide len o doplnkovú odbornú spôsobilosť autorizovaného stavebného inžiniera.

Pri zabezpečovaní činností podľa novely zákona správcom pozemnej komunikácie dôjde k zvýšeniu nákladov porovnaní s priemernou čiastkou na prípravu projektovej dokumentácie za roky 2008 až 2010 o približne 1,5% (podrobnejšie viď doložku vplyvov na rozpočet verejnej správy a zamestnanosť).	

3.3. Aká je predpokladaná výška administratívnych nákladov, ktoré podniky vynaložia v súvislosti s implementáciou návrhu?
	 Autorizovaný stavebný inžinier alebo súdny znalec, ktorý spĺňa podmienky praxe v prípade ak sa bude chcieť stať bezpečnostným audítorom bude musieť absolvovať školenie a skúšku, čo bude  zabezpečovať Ministerstvo dopravy, výstavby a regionálneho rozvoja SR. Náklady na školenie a skúšku si bude hradiť každý záujemca sám. Predpokladané náklady  na  skúšku na získanie oprávnenia pre činnosť bezpečnostného audítora je 120 eur.       
Výška úhrady za školenie nie je možné v súčasnosti určiť, vzhľadom na skutočnosť, že sylaby sú v štádiu prípravy.
 
Správca pozemnej komunikácie TEN-T siete a stavebník pozemnej komunikácie bude povinný administratívne zabezpečiť verejné obstarávanie na bezpečnostného audítora.
Hodinová sadzba výkonu bezpečnostného auditu je odhadovaná na 50 Eur, pričom sa tiež odhaduje, že na posúdenie dokumentácie 10 km dlhého úseku v jednom stupni bude potrebných 80 hodín práce.  Celková dĺžka projektov, ktoré sa budú posudzovať dosahuje dĺžku 544 km.
V prípade inšpekcie bezpečnosti cesty sa uvažuje so sadzbou 30 Eur za hodinu práce a na posúdenie 10 km dlhého úseku bude potrebných cca 40 hodín práce.	

3.4. Aké sú dôsledky pripravovaného návrhu pre fungovanie podnikateľských subjektov na slovenskom trhu (ako sa zmenia operácie na trhu?)
	V porovnaní so súčasnou právnou úpravou vzniknú správcom a stavebníkom pozemnej komunikácie dodatočné administratívne náklady súvisiace so zabezpečením bezpečnostného auditu.	

3.5. Aké sú predpokladané spoločensko – ekonomické dôsledky pripravovaných regulácií?
	 žiadne